b'\n_START_ARTICLE_\nBjeloglavi sup\n_START_SECTION_\nIzgled\n_START_PARAGRAPH_\nPtica ima relativno malu glavu koju u letu dr\xc5\xbei spu\xc5\xa1tenu prema dolje, vrlo velika krila koja djeluju trokutasto i kratak rep koji izgleda kao odrezan. Krila su mu puno \xc5\xa1ira a rep kra\xc4\x87i nego kod kostoberine (Gypaetus barbatus). Mlade ptice su tamnije od odraslih \xc5\xbeivotinja. Odrasli imaju bijelo paperje na glavi i vratu i bjelkast namre\xc5\xa1kani "okovratnik"._NEWLINE_Bjeloglavi sup je velika ptica s rasponom krila od 2,40 - 2,80 m. Duljina ptice je oko 100 cm , a mo\xc5\xbee dose\xc4\x87i masu izme\xc4\x91u 6 i 13 kg.\n_START_SECTION_\nNa\xc4\x8din \xc5\xbeivota\n_START_PARAGRAPH_\nO\xc4\x8dekivani \xc5\xbeivotni vijek im iznosi 30 do 40 godina, a spolnu zrelost dosti\xc5\xbeu u dobi izme\xc4\x91u 5 i 7 godina. Gnijezdi se izme\xc4\x91u sije\xc4\x8dnja i o\xc5\xbeujka, a \xc5\xbeenka pola\xc5\xbee samo jedno jaje izme\xc4\x91u sredine sije\xc4\x8dnja i kraja velja\xc4\x8de. Le\xc5\xbeanje na jajima traje 110 do 120 dana. Hrani se isklju\xc4\x8divo uginulim \xc5\xbeivotinjama, naj\xc4\x8de\xc5\xa1\xc4\x87e krupnim sisavcima. Nikada ne napada \xc5\xbeivi plijen. Bjeloglavi supovi tvore labave kolonije i uobi\xc4\x8dajeno su vjerni svom stalnom stani\xc5\xa1tu. \xc4\x8cesto lete u jatima od vi\xc5\xa1e jedinki.\n_START_SECTION_\n\xc5\xbdivotni prostor\n_START_PARAGRAPH_\nBjeloglavi sup Gyps fulvus \xc5\xbeivi u ju\xc5\xbenoj Europi, sjevernoj Africi do sjevero-zapadne Indije, Tibeta i Mongolije. U Europi stani\xc5\xa1ta su im u brdovitim podru\xc4\x8djima, dok drugdje \xc5\xbeive i na ravnicama. Na otoku Cresu nalazi se Centar za posjetitelje i oporavili\xc5\xa1te za bjeloglave supove Beli kojim upravlja Javna ustanova "Priroda".\n_START_SECTION_\nRasprostranjenost\n_START_PARAGRAPH_\nBjeloglavi sup \xc5\xbeivi u Maroku, Al\xc5\xbeiru, \xc5\xa0panjolskoj (8 100 parova), na Sardiniji, du\xc5\xbe isto\xc4\x8dne obale Jadrana (prije svega na otocima Cresu, Krku, Prvi\xc4\x87u, Plavniku i Rabu (manji broj jedinki), u Nacionalnom parku Paklenica je do 1999. \xc5\xbeivijela manja kolonija, kada su prilikom trovanja vukova otrovane posljednje jedinke. Tako\xc4\x91er \xc5\xbeive i u Crnoj Gori. Rasprostranjen je u Gr\xc4\x8dkoj (450 parova), Turskoj, isto\xc4\x8dnoj obali Sredozemlja i preko Iraka do Irana, Arapskog poluotoka, Indije i sredi\xc5\xa1nje Azije._NEWLINE_Pojedina\xc4\x8dne \xc5\xbeivotinje su dolaze\xc4\x87i iz Slovenije stigle u Austriju. Tu \xc5\xbeive poludivlje i ve\xc4\x87 su se i gnijezdile. U Francuskoj je uspje\xc5\xa1no provedeno vra\xc4\x87anje u prirodu oko 220 parova. U \xc5\xa0vicarskoj je prije kratkog vremena izbrojano 54 jedinki, a \xc4\x8dini se da populacija sna\xc5\xbeno raste. Promatra\xc4\x8di ptica su 2006. godine izvijestili da su u Njema\xc4\x8dkoj, gdje je vrsta bila izumrla, vidjeli oko 200 jedinki._NEWLINE_Veliki dolazak ovih ptica u podru\xc4\x8dja u kojima ih nije bilo dovodi se u vezu s vjerojatnim nedostatkom hrane u \xc5\xa0panjolskoj i ju\xc5\xbenoj Francuskoj \xc5\xa1to je uslijedilo zbog smjernica Europske Unije o uklanjanju \xc5\xbeivotinjskih le\xc5\xa1ina . U lipnju 2007. godine su velika jata ovih ptica ponovo vi\xc4\x91ene u Njema\xc4\x8dkoj (samo nad M\xc3\xb6nchengladbachom 22 jedinke) i Belgiji (~100 jedinki) ._NEWLINE_Vi\xc5\xa1e tisu\xc4\x87a \xc5\xbeivotinja, prije svega mladih, prezimljavaju u Africi do koje sti\xc5\xbeu prelije\xc4\x87u\xc4\x87i Gibraltar i Bospor. Pri tome dolaze na jug do Senegala, Malija i Nigera, kao i Sudana i Etiopije._NEWLINE_Na hrvatskom otoku Cresu u mjestu Beli nalazi se Centar za posjetitelje i oporavili\xc5\xa1te za bjeloglave supove Beli. U oporavili\xc5\xa1te dolaze supove koji stradaju te se nakon oporavka ponovno pu\xc5\xa1taju u prirodu. Bjeloglavi supovi su za\xc5\xa1ti\xc4\x87eni zakonom o za\xc5\xa1titi prirode._NEWLINE_Bjeloglavi sup O\xc5\xa1tro s otoka Cresa tijekom petogodi\xc5\xa1njeg lutanja prevalio je 18 tisu\xc4\x87a kilometara i stigao do \xc5\xa1vedskoga grada Tuvea, do 57. paralele. Nikada do sada niti jedan primjerak njegove vrste nije zabilje\xc5\xbeen tako daleko na sjeveru planeta. Nakon boravka u oporavili\xc5\xa1tu za ptice u G\xc3\xb6teborgu nastavit \xc4\x87e s oporavkom u Hrvatskoj te \xc4\x87e krajem rujna 2012. u Belom biti pu\xc5\xa1ten u prirodu.'